Mestské zastupiteľstvo v Žiline, na základe § 6 a § 11, odst.3, písm. g/ zákona č. 369/90 Zb. o obecnom zriadení a na základe zákona č. 215/92 Zb. o veterinárnej starostlivosti, zákona č. 115/95 Z.z. o ochrane zvierat vydáva všeobecné záväzné
NARIADENIE
o odchyte a likvidácii túlavých zvierat - činnosti mestského šarhu na území mesta Žilina

č. 8/1996

§ 1

Základné ustanovenie.

Mesto Žilina vo verejnom záujme zriaďuje funkciu   „ Mestského šarhu " a pomocníka mestského šarhu (ďalej len mestský šarha).

§ 2

Mestský šarha.

1.	Vykonáva odchyt túlavých spoločenských zvierat na území mesta (prípadne iných túlavých zvierat) v týchto prípadoch :
•	túlavých zvierat nachádzajúcich sa bez dozoru na verejnom priestranstve na území mesta,
•	psov bez evidenčnej známky vydanej finančným oddelením mestského úradu,
•	psov nájdených, ktorých chovateľ nie je známy,
•	spoločenských zvierat (psov a mačiek) určených na odňatie alebo odstránenie,
•	zvierat podozrivých z besnoty alebo inej nákazy.
2.	Zisťovanie túlavých zvierat vykonáva pravidelnou činnosťou, riadenou Mestským úradom v Žiline, na základe nahlásenia obyvateľov, na základe požiadavky Mestskej polície v Žiline a na základe požiadavky orgánov štátnej polície.
3.	Odchytené alebo prijaté zvieratá podľa § 1 nariadenia odovzdá na likvidáciu eutanáziou tomu veterinárnemu lekárovi, ktorý je Okresným úradom v Žiline - odborom veterinárnej starostlivosti poverený výkonom veterinárnej služby pre mesto Žilina a po výkone eutanázie odovzdá telo    zvieraťa    na    kontumáciu    určenému    asanačno-kafilerickému podniku.
4.	Zabezpečuje odstránenie tiel uhynutých zvierat z verejných priestranstiev mesta a odovzdanie na kontumáciu určenému asanačno-kafilerickému podniku. Pri tomto výkone spolupracuje s Mestskou políciou v Žiline a orgánmi štátnej polície.

§ 3 

Úhrada nákladov.

Náklady spojené s eutanáziou znáša chovateľ, v prípade, že nie je známy, znáša náklady mesto Žilina z vlastného rozpočtu.

§ 4 

Záverečné ustanovenie.

1.	Týmto nariadením sa ruší Všeobecné záväzné nariadenie mesta Žilina o odchyte a likvidácii túlavých zvierat - činnosti mestského šarhu č. 9/1992.
2.	Všeobecné záväzné nariadenie mesta bolo prerokované v mestskom zastupiteľstve dňa 12.12.1996. Nadobúda účinnosť 15. dňom po vyvesení na úradnej tabuli mesta, t.j. 1.1.1997 a platí pre celé územie mesta Žiliny.

Ing. Miroslav Adámek v.r.					Ing. Ján Slota v.r. 
prednosta mestského úradu					primátor mesta Žilina